கர்த்தெகனா, கொலம்பியா

கர்த்தெகனா நகரம் (Cartagena), குடியேற்றக் காலத்தில் கர்த்தெகனா தெ இந்தியசு (Cartagena de Indias,  ), 1533இல் கொலம்பியாவின் கரிபியன் வலயத்தில் வடக்குக் கடலோரத்தில் நிறுவப்பட்ட பெரியத் துறைமுகமாகும். இது மக்டெலெனா ஆற்றுக்கும் சினு ஆற்றுக்கும் இடையே அமைந்துள்ளது. இது 1540களில் எசுப்பானியா மற்றும் அதன் வெளிநாட்டு  இராச்சியத்தின் முதன்மைத் துறைமுகமாக விளங்கியது.  குடியேற்றக் காலத்தில் இங்கிருந்து தான் பெருவிய  வெள்ளி  எசுப்பானியாவிற்கு ஏற்றுமதியும் ஆபிரிக்க அடிமைகளின் இறக்குமதியும் செய்யப்பட்டது.  இத்துறைமுகம் கரீபிய கொள்ளைக்காரர்களிடமிருந்து பாதுகாப்புடன் விளங்கியது. இது  பொலீவர் மாநிலத்தின் (டிபார்ட்மென்ட்) தலைநகரமாகவும் விளங்குகிறது. 2016இல் இந்நகரத்தின் மக்கள்தொகை 971,592. கொலம்பியாவிலுள்ள நகரங்களில் ஐந்தாவது பெரிய நகரமாக கர்த்தெகனா உள்ளது. கரிபிய வலயத்தில் பார்ரென்குலாவை அடுத்து இரண்டாவது பெரிய நகரமாக விளங்குகின்றது. கர்த்தெகனாவின் நகரியப் பகுதியும் நாட்டின் ஐந்தாவது பெரிய நகரியப் பகுதியாகும். சுற்றுலா தவிர்த்து  கப்பல் துறையும்  பெட்ரோலிய வேதித் தொழில்களும் முதன்மையான பொருளியல் செயற்பாடுகளாக உள்ளன.

இந்த நகரம்  சூன் 1, 1533இல் நிறுவப்பட்டது. இது எசுப்பானியாவிலுள்ள கர்த்தெகனாவின் நினைவாக பெயரிடப்பட்டது (குறிப்பு:எசுப்பானிய கர்த்தெகனா  தூனிசியாவின் கார்த்திஜை ஒட்டிப் பெயரிடப்பட்டது).  கர்த்தெகனா விரிகுடாவை ஒட்டியுள்ள பகுதிகளில் பொ.யு முந்தைய 4000 ஆண்டுகளிலேயே உள்ளக மக்கள்  வாழ்ந்துள்ளனர். எசுப்பானியக் குடியேற்றக் காலத்தில் கர்த்தெகனா எசுப்பானியப் பேரரசின்  நிர்வாகத்திற்கும்  விரிவாக்கத்திற்கும் முதன்மையான மையமாக விளங்கியது.  இது அரசியல்,  சமய, பொருளியல் செயற்பாடுகளுக்கான மையமாக இருந்தது.  1984இல் கர்த்தெகனாவின் மதில்சூழ் நகரமும் கோட்டையும் உலகப் பாரம்பரியக் களமாக அறிவிக்கப்பட்டது.

மேற்கோள்கள்

வெளி இணைப்புகள்

 Reference volumes and maps regarding the history of Cartagena. Library of the Royal Geographical Society of South Australia
  Cartagena City Government website
 Map of the City and Bay of Cartagena de las Indias from 1735

கொலம்பிய நகரங்கள்